SENA ร่วมทุน”ฮันคิว เรียลตี้” เพื่อพัฒนาอสังหาริมทรัพย์
SENA ร่วมทุน"ฮันคิว เรียลตี้" เพื่อพัฒนาอสังหาริมทรัพย์ โดยฮันคิว เรียลตี้จะเข้าถือหุ้น 49% ใน"เสนาดีเวลลอปเม้นท์ เอ 3"
7 มิ.ย. 2560

บริษัท เสนาดีเวลลอปเม้นท์ จำกัด (มหาชน) หรือ SENA แจ้งว่าวันนี้ (7 มิ.ย.) บริษัทได้ลงนามในสัญญาร่วมทุน (Joint Venture Agreement) และสัญญาจองซื้อหุ้น (Share Subscription Agreement) กับบริษัท ฮันคิว เรียลตี้ จำกัด เพื่อร่วมทุนในการดำเนินธุรกิจพัฒนาอสังหาริมทรัพย์ โดยการร่วมทุนในบริษัท เสนาดีเวลลอปเม้นท์ เอ 3 จำกัด
ทั้งนี้ เสนา เอ3 จะเพิ่มทุนจดทะเบียนอีก 499 ล้านบาท จากเดิม 1 ล้านบาท เป็น  500 ล้านบาท โดยออกหุ้นใหม่ 4.99 ล้านหุ้น พาร์หุ้นละ 100 บาท โดยบริษัทจะซื้อหุ้นเพิ่มทุนในเสนา เอ3 จำนวน 2.54 ล้านหุ้น คิดเป็นราว 51% ในราคาหุ้นละ 100 บาท รวมเป็นเงิน 254 ล้านบาท และสละสิทธิการซื้อหุ้นเพิ่มทุนในเสนา เอ3 ตามที่ได้รับจัดสรรตามสัดส่วนการถือหุ้นจำนวน 2.45 ล้านหุ้น เพื่อการจัดสรรหุ้นเพิ่มทุนดังกล่าวให้แก่บริษัท ฮันคิว เรียลตี้ จำกัด ในราคาหุ้นละ 100 บาท รวมเป็นมูลค่า 244.99 ล้านบาท หรือคิดเป็นการถือหุ้นราว 49%
กรณีดังกล่าวทำให้สัดส่วนการถือหุ้นของบริษัท ในเสนา เอ3 ภายหลังการจองซื้อหุ้นเพิ่มทุนของเสนา เอ 3 และการสละสิทธิดังกล่าวของบรัท จะลดลงจากเดิมที่ 100% เป็น 51%
 